Afrikaans: Hierdie studie is kerkhistoriografies van aard en is daarop gemik om die ontstaansdatum van die Gereformeerde Kerk Potchefstroom vas te stel. Die rede hiervoor is dat twee datums in hierdie verband aanvaar word: 1859 en 1863. Uit die primêre bronne, wat teologies-krities ondervra is, is tot die gevolgtrekking gekom dat 1859 in hierdie verband aanvaar moet word. In hierdie sin is die studie ’n bydrae tot die teologies-ekklesiologiese debat wat met die uitstekende studie van Spoelstra oor Die Doppers in Suid-Afrika, 1760-1899 (1963) geïnisieer is. Uiteraard staan die gevolgtrekking teenoor dié van Spoelstra. Die eerste hoofstuk bied ’n inleiding tot die navorsing aan. Dit fokus op die meriete, die objek (primêre bronne) en die metodologie van die studie. In hoofstuk twee kom die Kerkorde en notules van die Rustenburgvergaderings 10-14 Februarie 1859 aan die orde. Die derde hoofstuk behandel die notules van die tweede en derde Algemene Kerkvergaderings op 16 April en 29 Julie 1859. Die hoofstuk wat hierop volg (hoofstuk vier) gaan die notules van die vierde, vyfde en sesde Algemene Kerkvergaderings 21 November 1859 tot 21 September 1861 na. In die vyfde hoofstuk kom die Algemene Kerkvergaderings en die Sinodes van 1862 en 1863 aan die beurt. Hoofstuk ses gaan in op een van die belangrikste kerkregtelike dokumente, naamlik die Kerkorde van 1859. Wat hiermee saamhang, naamlik die gangbare kerkbegrip, kom in die volgende hoofstuk (hoofstuk sewe) onder die loep. Die laaste hoofstuk is die finale gevolgtrekking. Die meriete van die ondersoek lê egter nie net in die vasstel van ’n kerkhistoriese datum nie. Die metode (teologies-krities) wat aangelê is het alle kerklike polemiek en apologetiek vermy. Sodoende is daar ’n nuwe en oorspronklike perspektief vir ’n sinvoller omgang met en begrip van die vroeë geskiedenis (1859-1863) van die Gereformeerde Kerke in Suid-Afrika beredeneer. Deur die kerk van Christus as uitgangspunt te neem in die verstaan van die bronne, en dit in die lig van die Woord en gereformeerde belydenis te beoordeel, kom die verhaal tot sy reg binne die katolisiteit van die kerk.